
Nr. 532

AVIZ

asupra propunerii legislative privind înfiinţarea comunei Valea Drăganului, judeţul Cluj
Cu adresa nr. 350 din 5.11.2002, Biroul Permanent, conform art. 86 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu propunerea legislativă privind înfiinţarea comunei Valea Drăganului, judeţul Cluj.

In urma examinării, în şedinţa din data de 20.11.2002, Comisia, cu unanimitate de voturi, a hotărât respingerea din următoarele considerente:

Potrivit art. 5 din Legea nr. 351/2001 privind aprobarea Planului de amenajare a teritoriului naţional – Secţiunea a IV-a – Reţeaua de localităţi, organizarea de noi comune se face prin lege, la propunerea consiliului local, în urma consultării prin referendum local a populaţiei din unitatea administrativ - teritorială de la care se preiau localităţile rurale şi a populaţiei din unităţile administrativ - teritoriale la care se alătură respectivele localităţi rurale, pe baza documentaţiei prin care se atestă îndeplinirea condiţiilor minime cuprinse în anexa nr. IV.

Prin Hotărârea nr. 16/23 mai 2002 a Consiliului Local Poieni s-a stabilit organizarea referendumului cu privire la reînfiinţarea comunei Valea Drăganului în data de 28 iulie 2002, dar la iniţiativa legislativă nu a fost anexat procesul verbal cu rezultatul referendumului.

Totodată, documentaţia prezentată nu cuprinde fişa viitoarei unităţi administrativ – teritoriale, prin care să se ateste îndeplinirea, atât de către aceasta, cât şi de comuna Poieni, în forma pe care o va avea după reorganizare, a condiţiilor necesare pentru înfiinţarea de comune, prevăzute în Anexa nr. IV, pct. 4.0 din Legea nr. 351/2001.

